Esperanto-Grammatik

## S’ Esperanto-Alfabet

**[[Esperanto]]** wird mit emene Alfabet geschribe, wo us 28 Buechstabe bestaat. Dafo sind 22 mit em tüütsche Alfabet identisch, wobi q, w, x, y und di tüütsche Sonderzäiche fehled. Di reschtliche sächs Buechstabe hend es "Tächli": ĉ, ĝ, ĥ, ĵ, ŝ (c, g, h, j, und s mit Zirkumflex), und ŭ (u mit Bögli).

S’ Fundamento, das isch s’ offizielle Regelwerk fo de Schprach Esperanto, lischtet die Buechstabe uuf und erlüteret si: "Anmerkig: ĝ luutet wie’s änglische g in gentleman; ĵ – wie s’ französische j in journal; ŭ – wie s’ churze u in glauben (wird nur nach emene Vokal bruucht). Wenn d’ Buechschtabe im Druck feeled ersetzt me ĉ, ĝ, ĥ, ĵ, ŝ, ŭ dur ch, gh, hh, jh, sh, u."

D’Regle 9 fom Fundamento luutet: "9. Jedes Wort wird eso gläse wie’s gschribe staat." Das bedütet nöd unbedingt, dass jedes Fonem dur genau äin Buechstabe (Grafem) usgedruckt wird (fonematischi Orthografii), sondern nur, dass es e generelli, äindütigi Regle fo de Zueordnig fo Bucheschtabe (au Buchstabekombinazione wiâ ch, gh, hh, jh und sh) zu Fonem git (fonetische Ortografii). D’ Ortografii isch aber immerhin **wiitgehend** fonematisch, das häisst äin Buchstabe entspricht **mäischtens** ein Luut (Fonem) und umgekeert.

## D' Grammatik
D’ Regle fom Esperanto kenned e käi Uusname.

**De bestimmti Artikel** (de, d´, s´) luutet immer "la". De unbestimmti Artikel entfallt. (la tablo = der Tisch; tablo = en Tisch).

D’ **Subschtantif** ändet uf –o (certo = Sicherhäit), Adjektif uf –a (certa = sicher); Adverbie ändet uf –e (certe = uf sicheri wiis); d’ Meerzaal wird mit “j” bildet (certaj lokoj = sicheri Ort); Objekt werded (bim Adjektiv, Subschtantiv und Pronome) mit –n oder Preposizione markiert (mi amas vin = ich ha dich lieb; mi pensas vin / mi pensas pri vi = ich tänk a diich). D’ Richtig wird entweder durch –n oder dur d’ Preposizione al, ĝis oder tra aage.

D’ **Personalpronome** luutet mi (ich), vi (du iir, Sii), li (er), ŝi (sii), ĝi (es), ni (mir), ili (sii, merzaal).

D’ **Possesivpronome** werded mit –a als Adjektiv fo de Personalpronome bildet (mi – mia = ich – miis).

D’ **Stäigerig** funktioniert mit pli (Komparatif) und plej (Superlatif) – (Petro estas pli granda ol Karlo = De Peter isch grösser als de Karl; Petro estas la plej granda = De Peter isch de gröscht).

D’ **Zaalwörter** lautet: nul = 0, unu = 1, du = 2, tri = 3, kvar = 4, kvin = 5, ses = 6, sep = 7, ok = 8, naŭ = 9, dek = 10, dek-unu = 11, dek-du = 12, dudek = 20, dudek-unu = 21, cent = 100, kvarcent-tridek-kvar = 434, mil=1000, kvinmil-ducent-kvardek-sep = 5247.

D’ **Ordningszaale** werdet mit de Adjektifändig **–a** fo de Zalwörter abgläitet (unu = äis, la unua = de erschti).

De **Infinitif** (d’Grundform) ändet uf **–i** (mi devas labori = ich mues schaffe).

D’ **Gägewart** wird mit **–as** (mi laboras = ich schaffe), d’ **Färgangehäit** mit **-is** (mi laboris = ich ha gschaffet) und d’Zuekunft mit **-os** (mi laboros – ich tue zuekünftig schaffe) bildet. D’ **Bedingigsform** ändet uf **us** (mi laborus = ich würdi schaffe) und d’Befelsform uf **-u** (laboru! = schaff!, mi laboru = ich sötti schaffe).

## Link
* Grammatik
* lernu! - Churz-grammatik (uff Dütsch)
* lernu! - Detaillierte Grammatik (uff Esperanto)